Christopher Nielsen

Christopher Nielsen (født 20. april 1963 i Oslo) er en norsk tegneserieskaper, dramatiker og animasjonsfilmskaper.
I forbindelse med 100-årsjubileet for tegneserier i Norge i 2011, var han en av fire tegneseriekunstnere som fikk sine arbeider gjengitt på et norsk frimerke; hans bidrag var Hold Brillan.Han er bror til musikeren Joachim «Jokke» Nielsen (1964–2000).


== Karriere ==


=== Tegneserier ===
Christopher Nielsen er en av pionerene innen norske undergrunnstegneserier. Han fikk sin første serie på trykk i 1980. Dette var en ensider som var sendt inn til en konkurranse i Gateavisa. Allerede i 1983 utga han et eget hefte; Fedme. Dette hefte ble i hovedsak solgt av vennene hans, men også noen bokkafeer tok det inn. I slutten av 1980-årene fikk han to hefter utgitt på Semic forlag. Det var heftene En fettsugers bekjennelser og Jazzbazillen.
I 1990 var Christopher Nielsen med å starte opp Fidus som ble utgitt på No Comprendo Press. Siden det ikke var mange andre steder å få publisert serier på den tiden ble Fidus et viktig blad for Christopher Nielsen. I 1984 utgav han på eget forlag bladet Rummpfftillfftooo? Bladet kom ut med tre nummer som inneholdt et utvalg av Nielsens egne serier. Senere har han gitt ut flere solohefter på No Comprendo Press, blant annet To trøtte typer og åtte nummer av bladet Weltschmerz. Disse heftene solgte mye bedre enn Fidus. I 2000 kom samlealbumet Homo Norvegicus, som samlet To trøtte typer, Gutta fra Calcutta og Hold Brillan. Boken ble en suksess og er nå ute i andre opplag. I 2001 kom boken Propaganda ut. I denne boken samles diverse tegneserienoveller av Nielsen, stort sett fra Weltschmerz. Uflaks kom i 2005.
Et særtrekk ved Nielsens fortellermåte er at historien kommer i forgrunnen. Han har selv uttalt at han skriver teksten i rutene før han tegner handlingen, så han vet at han har plass til dialogen. Tegningene er grove og forvridde karikaturer av vår verden, og mange anmeldere har kommentert spydig at Nielsen slett ikke kan tegne. Stilmessig kan Nielsens tegneserier deles inn i to hovedgrupper:

Den «folkelige» Nielsen finner vi blant annet i seriene om To trøtte Typer, Narverne, Hold Brillan og i albumet Jazzbasillen. Her forteller Nielsen historier fra det illegale rusmiljøet i Oslo og fra den trønderske bygda Lefsvika. De fleste av disse seriene er samlet i boka Homo NorvegicusDen «vanskelige» Nielsen finner vi stort sett i bladene Rummpfftillfftooo? og Weltschmerz. Her lager han noveller i tegneserieform. Humoren her er om mulig enda mørkere en hos den folkelige Nielsen. Et godt eksempel her er Tiu Diodiecaa Scribajo som gikk som føljetong i Weltschmerz 5–8 og forteller om korstogene til en religion basert på Walt Disneys univers. Nielsen selv hevder at denne serien ble overført fra fremtiden gjennom automatskrift. Noen av Nielsens noveller ble i 2001 samlet i boken Propaganda.


=== Film/animasjon ===
I 2000 gikk den animerte serien To trøtte typer på NRK. Tegnefilmserien besto av hele 13 episoder, hver på 10 minutter. Det var Christopher selv som skrev konseptet om fra tegneserie til tegnefilm.
Fra 2000 arbeidet Christopher Nielsen med animasjonsfilmen Slipp Jimmy fri, som hadde premiere 21. april 2006. Denne bygger videre på figurene fra hans kjente tegneserier. Filmen er per 2006 tidenes dyreste i Norge med et budsjett på rundt 100 millioner kroner. Filmen ble tildelt Amandaprisen i 2006 i kategorien Beste film.


=== Teater ===
"Det er mye lettere å lage teaterstykker. Jeg bare rister dem ut av ermet ... Å tegne er mye mer tidkrevende". Christopher Nielsen.
Nielsen står også bak manus til stykket Jokkes verdiløse menn som er en musikal/kabaret som bygger på broren Joachim Nielsens sanger. Stykket hadde urpremiere på Torshovteateret 5. mars 2008, men ble flyttet til Nationaltheatrets hovedscene på grunn av stor publikumstilstrømning. Nielsen ble tildelt Ibsenprisen 2009 for dette stykket. I juryens begrunnelse heter det

I stykket Verdiløse menn skildrer Christopher Nielsen samfunnets utstøtte med svart humor og stor omsorg. I en sosialt engasjert cabaret-tradisjon, som her i Norge kan spores tilbake til Jens Bjørneboes Til lykke med dagen, gir Christopher Nielsen et fint utsnitt av fire mennesker på bunnen av den sosiale rangstigen. Slik kompletterer han de allerede kjente sangene som forestillingen er bygget rundt. Sangene er ført i pennen av hans bror, rockemusikeren Joachim Nielsen, som levde fra 1964 til 2000.
 19. januar 2010 hadde hans teaterstykke Hustyrannen premiere på Nationaltheatrets Amfiscene. 8. februar 2013 hadde siste stykke i Stafylokokk-trilogien, Holocaustmusikalen, premiere på Torshovteateret.


=== Musikk ===
Nielsen spilte i en kort periode (1983) banjo i Ym:stammen.


== Produksjon ==


=== Tegneseriealbum med egne serier ===
1988: En fettsugers bekjennelser
1990: Jazzbasillen
1990: Fümms bö – Samlede serier
1991: Blitztours : och andra berättelser
1993: To trøtte typer spessial!
1994: Weltschmerz . 1
1994: Weltschmerz . 2
1995: To trøtte typer extra narver spessial
1995: Weltschmerz . 3
1996: Weltschmerz . 4
1997: To trøtte typer julespessial!
1997: Weltschmerz . 5
1997: Weltschmerz . 6
1998: Jazzbasillen
1998: Weltschmerz . 7
2000: Homo Norvegicus
2001: Propaganda! : Christopher Nielsens noveller i utvalg
2001: To trøtte typer tv-spessial : tv-serie i 13 episoder
2001: Weltschmerz . 8
2005: Uflaks
2008: Mens vi venter på dommedag bind I
2008: Hold Brillan 1: Bygdegutar
2015: Hold Brillan 2: Da Pønken kom til Lefsevika


=== Manus og regi til animasjonsfilmer ===
1996: Narverfredag ; Bare en lek ; Biedermeier – tegnede kortfilmer, VHS
2000: To trøtte typer : TV-spessial – TV-serie
2001: To trøtte typer : TV-spessial . Ener'n – VHS
2001: To trøtte typer : TV-spessial . Toer'n – VHS
2003: To trøtte typer : TV-spessial – hele greia  – DVD
2006: To trøtte typer ; + Jimmy spessial! –	DVD
2006: Slipp Jimmy fri – kinofilm, DVD


=== Teater/Forestillinger ===
Verdiløse menn, en «mussikal», Nationaltheatret premiere 5. mars 2008
Hustyrannen, Nationaltheatret, premiere 19. januar 2010
Jimmy Polaris (i samarbeid med bandet Masselys), urfremføring på Henie Onstad Kunstsenter 8. mai 2011


=== Prosa ===
Metamorfose, roman (No Comprendo Press 2014, ISBN 9788282550307)


== Priser ==
SPROING-prisen for beste norske serie tre ganger:
1989 – En fettsugers bekjennelser
1990 – "UR" i Rummpfftillfftooo? nr. 3
2005 – Uflaks
2006 – Amandaprisen for Slipp Jimmy fri
2008 – Heddaprisen som beste debutant for Jokkes verdiløse menn
2009 – Tildelt Ibsenprisen for Jokkes verdiløse mennChristopher Nielsen ble tildelt Oslo bys kunstnerpris for 2007 6. mai 2008.
Nielsen har tegnet platecovere til broren Joachim Nielsens rockeband Jokke & Valentinerne. Etter at broren døde i 2000 har storebroren stått fram offentlig til støtte for omsorgen av rusmiddelbrukere.


== Diskografi ==
AlbumEnfant Terrible Vol. 1 (2017)


=== The Popcorn Explosion ===
AlbumHunger After Dinner (1989)SinglerWho of Us Is Me?/I Don't Love You (1988)


=== Deltar på ===
Jokke & Valentinerne: Alt kan repareres (1986)
Jokke & Valentinerne: 2 fulle menn (1987)
Jokke & Valentinerne: Et hundeliv (1987)
Electrobugs: Om 100 år er allting glemt (1988)
Bodø Rockeklubb: Sinus 1. og 2. september 1989 (1990)
Jokke & Valentinerne: III (1990)
Jokke & Valentinerne: Frelst! (1991)
Jokke & Valentinerne: Alt kan repeteres (1994)
Jokke & Valentinerne: Spenn! (1995)
Thulsa Doom: She Fucks Me (2000)
Jokke & Valentinerne med Tourettes: Prisen for popen (2002)
Haggis: Stormtroopers of Hate (2003)
Joachim Nielsen-hyllest: Det beste til meg og mine venner (2005)
Jokke & Valentinerne: Levende (så lenge det varer)... (2009)
Masselys: Jimmy Polaris (2011)
Prisma Records: I Want The Beatles to Play at My Art Center! (2012)
Jokke & Valentinerne: Stopp! (Siste skive fra graven) (2014)
Raga Rockers-hyllest: Sannhet på boks – en hyllest til Raga Rockers (2015)
Astroburger: Rock Office (2016)
The Tables: Wonderland – The Greatest Adventures 1988–2003 (2016)
Masselys: High Fantasy Low Fantasy (2017)


== Se også ==
To trøtte typer
Slipp Jimmy Fri
Jokkes verdiløse menn


== Referanser ==


== Eksterne lenker ==
(no) Offisielt nettsted 
(en) Christopher Nielsen – kategori av bilder, video eller lyd på Commons 
(en) Christopher Nielsen på Internet Movie Database 
(no) Christopher Nielsen hos Nationaltheatret 
(no) Christopher Nielsen hos Sceneweb 
(sv) Christopher Nielsen i Svensk Filmdatabas 
(da) Christopher Nielsen på Filmdatabasen 
(da) Christopher Nielsen på Scope 
(fr) Christopher Nielsen på Allociné 
(en) Christopher Nielsen på AllMovie 
(en) Christopher Nielsen hos The Movie Database 
(no) Uttalelse fra Juryen for Ibsenprisen Arkivert 5. mars 2016 hos Wayback Machine.
(no) Nationaltheatrets omtale av Hustyrannen
(no) Henie Onstad Kunstsenters presentasjon av forestillingen Jimmy Polaris